বিসেন্তে আলেকজান্দ্রের কবিতা লেখার ইতিহাসে ১৯১৭ সালের এক গ্রীষ্ম বেশ তাৎপর্যপূর্ণ ভূমিকা রেখেছে। সেই গ্রীষ্মে আলেকজান্দ্রেকে তাঁরই এক প্রিয় বন্ধু একটা বিশেষ উপহার দেন; সেটা ছিল হিস্পানি ভাষার অন্যতম প্রধান কবি, নিকারাগুয়ার কবি এবং হিস্পানি আধুনিকতাবাদী কাব্যান্দোলনের পুরোধা রুবেন দারিওর কবিতার বই! দারিও দারুণভাবে নাড়া দেন বিসেন্তে আলেকজান্দ্রেকে, যেন তাঁর অন্তরাত্মায় ঘটে যায় ‘রুশ’ বিপ্লব! এরপর তিনি পাগলের মতোই দিনরাত পড়তে থাকেন আরও দুই জন হিস্পানি কবিকে–এঁদের একজন হলেন আন্তোনিও মাচাদো, অন্যজন হুয়ান রামোন হিমেনেথ, যিনি আবার আমাদের রবীন্দ্রনাথের ভক্ত ছিলেন এবং তাঁর দ্বারা বেশ প্রভাবিতও হয়েছিলেন, যেমন রবীন্দ্রনাথের দ্বারা একসময় খানিকটা প্রভাবিত হয়েছিলেন স্বয়ং পাবলো নেরুদাও। সেটি আরেক প্রসঙ্গ। তো, তাঁর পূর্বসূরিদের দ্বারা আন্দোলিত ও অনুপ্রাণিত হয়ে এবং মুগ্ধতার আনন্দে এবার বিসেন্তে আলেকজান্দ্রে নিজেই কবিতা লেখা শুরু করেন। কিন্তু গোপনে। এভাবে তাঁর কবিতা লেখা চলে কমপক্ষে আট বছর।